Kind (6) in Pta deur dwaalkoeël getrefArgieffoto ŉ Sesjarige dogtertjie is gewond toe sy glo deur ŉ dwaalkoeël getref is tydens ŉ skietvoorval in Centurion waartydens ŉ 27-jarige man vermoor is. Konst. Tumisang Moloto, polisiewoordvoerder, het aan Maroela Media gesê die voorval het Dinsdagaand in Olievenhoutbosch plaasgevind. “Die polisie is kort ná 19:00 na die hoek van Kiaat- en Wild Peachstraat ontbied nadat ŉ skietery ontstaan het,” het Moloto gesê. “By hul aankoms het hulle die 27-jarige slagoffer met koeëlwonde aan sy bolyf aangetref. Hy is op die toneel dood verklaar.” Volgens Moloto is die polisie daarna ingelig dat ŉ sesjarige meisie na bewering deur ŉ dwaalkoeël in haar regterbeen getref is. Sy was toe reeds na ŉ nabygeleë hospitaal geneem vir mediese behandeling. Die Olievenhoutbosch-polisie ondersoek ŉ saak van moord en poging tot moord. Die motief vir die skietery is nie bekend nie. Niemand is nog in verband met die voorval in hegtenis geneem nie.